ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Με τον κανονισμό (ΕΕ) αριθ. 57/2011[1] του Συμβουλίου δεν καθορίστηκαν TAC για τον γαύρο στον Βισκαϊκό Κόλπο το 2011, δεδομένου ότι τα εν λόγω TAC είχαν ήδη καθοριστεί μέσω του κανονισμού (ΕΕ) αριθ. 685/2010[2] του Συμβουλίου για τον καθορισμό των αλιευτικών δυνατοτήτων για τον γαύρο στον Βισκαϊκό Κόλπο για την αλιευτική περίοδο 2010-2011.

2. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Βάσει των στόχων της Κοινής Αλιευτικής Πολιτικής, όπως ορίζονται στον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής, οι αλιευτικές δυνατότητες πρέπει να ορίζονται βάσει των διαθέσιμων επιστημονικών συμβουλών και λαμβάνοντας υπόψη τις βιολογικές και κοινωνικοοικονομικές πτυχές, εξασφαλίζοντας παράλληλα δίκαιη μεταχείριση μεταξύ των αλιευτικών τομέων.

Για το απόθεμα γαύρου στον Βισκαϊκό Κόλπο, οι συμβουλές της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) της 15ης Ιουλίου 2011 βασίζονται σε αλιευτική περίοδο που διαρκεί από την 1η Ιουλίου 2011 έως τις 30 Ιουνίου 2012.

Βάσει του κανονισμού (EΚ) αριθ. 53/2010 του Συμβουλίου, το Συμβούλιο θέσπισε τα TAC για τις αλιευτικές δραστηριότητες εκμετάλλευσης του εν λόγω αποθέματος με ισχύ από την 1η Ιουλίου 2010 έως τις 30 Ιουνίου 2011. Πρέπει πλέον να καθοριστούν τα TAC και η κατανομή τους στα οικεία κράτη μέλη για τους επόμενους 12 μήνες.

Στις συμβουλές της ΕΤΟΕΑ εκτιμάται ότι η βιομάζα του αποθέματος ανέρχεται σε περίπου 98 450 τόνους. Έχοντας υπόψη την πρόταση της Επιτροπής της 29ης Ιουλίου 2009 για κανονισμό περί θέσπισης μακροπρόθεσμου σχεδίου για το απόθεμα γαύρου στον Βισκαϊκό Κόλπο και για τις αλιευτικές δραστηριότητες εκμετάλλευσης του εν λόγω αποθέματος[3] και συνυπολογίζοντας ότι η εκτίμηση αντίκτυπου στην οποία βασίζεται η πρόταση παρέχει την πιο πρόσφατη αξιολόγηση του αντίκτυπου των αποφάσεων σχετικά με τις δυνατότητες αλιείας για το απόθεμα αυτό, θα πρέπει να οριστεί TAC για το απόθεμα αυτό σύμφωνα με τον κανόνα αλίευσης που καθορίζεται στην πρόταση. Συνεπώς, το TAC για την αλιευτική περίοδο από 1ης Ιουλίου 2011 έως τις 30 Ιουνίου 2012 πρέπει να οριστεί στους 29.700 τόνους.

Το Συμβούλιο καλείται να εγκρίνει την παρούσα πρόταση το συντομότερο δυνατό προκειμένου να επιτραπεί στους αλιείς να προγραμματίσουν τις δραστηριότητές τους για τη νέα αλιευτική περίοδο.

2011/0186 (NLE)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για τον καθορισμό των αλιευτικών δυνατοτήτων για τον γαύρο στον Βισκαϊκό Κόλπο για την αλιευτική περίοδο 2011-2012

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Το Συμβούλιο είναι αρμόδιο να καθορίζει τα συνολικά επιτρεπόμενα αλιεύματα (TAC) για κάθε τύπο αλιείας ή ομάδα τύπων αλιείας. Οι αλιευτικές δυνατότητες θα πρέπει να κατανέμονται μεταξύ των κρατών μελών κατά τρόπο ώστε να διασφαλίζεται η σχετική σταθερότητα των αλιευτικών δραστηριοτήτων εκάστου κράτους μέλους για όλα τα αποθέματα ή ομάδες αποθεμάτων, λαμβάνοντας δεόντως υπόψη τους στόχους της κοινής αλιευτικής πολιτικής όπως ορίζονται στον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής[4].

2. Για τους σκοπούς της κατάλληλης διαχείρισης των αποθεμάτων και της απλούστευσης, θα πρέπει να οριστεί νέο TAC για το εν λόγω απόθεμα και να οριστούν ποσοστώσεις των κρατών μελών για το απόθεμα γαύρου στον Βισκαϊκό Κόλπο (υποπεριοχή ICES VIII) για ετήσια περίοδο διαχείρισης που ισχύει από την 1η Ιουλίου έως τις 30 Ιουνίου του επόμενου έτους και όχι για περίοδο διαχείρισης ημερολογιακού έτους.

3. Ακολούθως, ο κανονισμός (EΕ) αριθ. 57/2011 του Συμβουλίου[5] καθόρισε τις αλιευτικές δυνατότητες για ορισμένα αποθέματα ιχθύων το 2011, με εξαίρεση το απόθεμα γαύρου στον Βισκαϊκό Κόλπο.

4. Τα TAC για τον γαύρο στον Βισκαϊκό Κόλπο για την αλιευτική περίοδο 2011-2012 πρέπει να καθοριστούν με βάση τις διαθέσιμες επιστημονικές γνωμοδοτήσεις και λαμβανομένων υπόψη των βιολογικών και κοινωνικοοικονομικών πτυχών, με παράλληλη εξασφάλιση δίκαιης μεταχείρισης μεταξύ των αλιευτικών κλάδων.

5. Προκειμένου να καταρτιστεί πολυετές σχέδιο για το απόθεμα γαύρου στον Βισκαϊκό Κόλπο που θα καλύπτει την αλιευτική περίοδο και θα θεσπίζει τον κανόνα ελέγχου αλίευσης που εφαρμόζεται από τον καθορισμό των αλιευτικών δυνατοτήτων, στις 29 Ιουλίου 2009, η Επιτροπή υπέβαλε πρόταση κανονισμού περί θέσπισης μακροπρόθεσμου σχεδίου για το απόθεμα γαύρου στον Βισκαϊκό Κόλπο και για τις αλιευτικές δραστηριότητες εκμετάλλευσης του εν λόγω αποθέματος. Έχοντας υπόψη την εν λόγω πρόταση της Επιτροπής και συνυπολογίζοντας ότι η εκτίμηση αντικτύπου στην οποία βασίζεται η πρόταση παρείχε την πιο πρόσφατη αξιολόγηση του αντικτύπου των αποφάσεων σχετικά με τις αλιευτικές δυνατότητες για το απόθεμα γαύρου στον Βισκαϊκό Κόλπο, θα πρέπει ανάλογα να οριστεί TAC για το απόθεμα γαύρου. Η γνωμοδότηση της ΕΤΟΕΑ στις 15 Ιουλίου 2011 εκτιμούσε ότι η βιομάζα του αποθέματος ανερχόταν σε 98.450 τόνους περίπου. Συνεπώς, το TAC για την αλιευτική περίοδο από 1ης Ιουλίου 2011 έως τις 30 Ιουνίου 2012 θα πρέπει να οριστεί στους 29.700 τόνους.

6. Λαμβάνοντας υπόψη το συγκεκριμένο πεδίο και τον χρόνο εφαρμογής των αλιευτικών δυνατοτήτων για τον γαύρο, θα πρέπει να καθοριστούν οι εν λόγω αλιευτικές δυνατότητες με χωριστό κανονισμό. Ωστόσο, η αλιευτική δραστηριότητα πρέπει να συνεχίσει να υπόκειται στις γενικές διατάξεις του κανονισμού (ΕΕ) αριθ. 57/2011 όσον αφορά τους όρους χρησιμοποίησης ποσοστώσεων.

7. Σύμφωνα με το άρθρο 2 του κανονισμού (ΕΚ) αριθ. 847/96, της 6ης Μαΐου 1996, περί θεσπίσεως συμπληρωματικών όρων για την ετήσια διαχείριση των TAC και των ποσοστώσεων[6], είναι αναγκαίο να προσδιορισθεί ο βαθμός στον οποίο το απόθεμα γαύρου στον Βισκαϊκό Κόλπο υπόκειται στα διάφορα μέτρα που καθορίζονται στον κανονισμό αυτό.

8. Λαμβάνοντας υπόψη την έναρξη της αλιευτικής περιόδου για το 2011-2012 και για τους σκοπούς της ετήσιας κοινοποίησης των αλιευμάτων, ο παρών κανονισμός θα πρέπει να τεθεί σε ισχύ αμέσως και να εφαρμοστεί από την 1η Ιουλίου 2011,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αλιευτικές δυνατότητες για τον γαύρο στον Βισκαϊκό Κόλπο

1. Τα συνολικά επιτρεπόμενα αλιεύματα (TAC) και η κατανομή τους μεταξύ των κρατών μελών για την αλιευτική περίοδο από την 1η Ιουλίου 2011 μέχρι τις 30 Ιουνίου 2012 για το απόθεμα γαύρου στην υποπεριοχή ICES VIII όπως ορίζονται στον κανονισμό (ΕΚ) αριθ. 218/2009 είναι τα εξής (σε μετρικούς τόνους ζωντανού βάρους):

Είδος: | Γαύρος Engraulis encrasicolus | Ζώνη ICES: | VIII (ANE/08.) |

Ισπανία | 26 730 | Αναλυτικό TAC |

Γαλλία | 2 970 |

EE | 29 700 |

TAC | 29 700 |

2. Η κατανομή των αλιευτικών δυνατοτήτων όπως καθορίζονται στην παράγραφο 1 και η χρήση τους υπόκεινται στους όρους που ορίζονται στα άρθρα 9, 12 και 14 του κανονισμού (ΕΕ) αριθ. 57/2011.

3. Το απόθεμα που αναφέρεται στην παράγραφο 1 θεωρείται ότι υπάγεται σε αναλυτικό TAC για τους σκοπούς του κανονισμού (ΕΚ) αριθ. 847/96. Εφαρμόζονται το άρθρο 3 παράγραφοι 2 και 3 και το άρθρο 4 του εν λόγω κανονισμού.

Άρθρο 2

Έναρξη ισχύος

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Ιουλίου 2011.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 24 της 27/1/2011, σ. 1-125

[2] ΕΕ L 199 της 31.7.2010, σ. 1-3

[3] COM(2009)399 τελικό

[4] ΕΕ L 358 της 31/12/2002, σ. 59.

[5] ΕΕ L 24 της 27.1.2011, σ. 1-125.

[6] ΕΕ L 115 της 9/5/1996, σ. 3.